کاروانی خه‌بات

یادی شەهید سمایل شه‌ریفزاده

هۆنراوەی : مامۆستا هێمن موکریانی

‌

زه‌رده‌ په‌ڕێ، سوور بوو ئاسۆ

خه‌ریک بوو سێره‌ هه‌ڵگیرێ

له‌باتی قاسپه‌ قاسپی که‌و

ده‌هات قرمژنی شێست تیرێ

.....

ئاوری به‌رده‌دا له‌ به‌نده‌ن

گڕی خۆمپاره‌ و بازووکا

کام گوڵه‌گه‌ش بوو، کام گیا شلک

به‌و بڵێسه‌ هه‌ڵده‌پرووکا

.....

داوه‌ستا له‌و خڕ و شیوه‌

دووکه‌ڵ و بۆگه‌نی باڕووت

نه‌مامی شلک و ساوا

به‌ ده‌سڕێژ ده‌بوونه‌ بزووت

.....

ده‌یشێلا هه‌ڵاڵه‌ و سوێسن

ناڵچه‌ی پۆتینی ژاندارم

نێرکی بیزا و مه‌ندۆکی ته‌ڕ

ده‌په‌ڕین به‌ گولـله‌ی گه‌رم

.....

کێوی له‌ حه‌وت کێوان ته‌قین

هه‌ڵو دای له‌ شه‌قه‌ی باڵان

که‌روێشک ته‌مالی هه‌ڵگرت

ڕێوی خوشی بۆ که‌نداڵان

.....

کۆتره‌شینکه‌ی قه‌دی شاخی

لوور بوونه‌وه‌ ناو ئه‌شکه‌ت

سوێسکه‌ له‌ بن پنچک خزا

چۆله‌که‌ له‌ جریوه‌ که‌وت

.....

خۆی له‌ زه‌ندوڵان هه‌ڵکێشا

له‌ ترسان مار به‌ په‌له‌په‌ل

له‌ په‌ڕ په‌رۆچکه‌ی ئاسمانێ

دیاری دا تارمایی خه‌رته‌ل

.....

هه‌ر چوار ته‌نیشتی گیرابوو

له‌ سه‌نگه‌رێکدا به‌ ته‌نێ

ئه‌و لاوه‌ی به‌ڵێنی دابوو

هه‌تا مردن چه‌ک دانه‌نێ

.....

پشوو سوار و گه‌روو وشک

گه‌رم ببوو چه‌کی ده‌ستی

به‌ڵام هێشتا نه‌ له‌رزی بوو

دڵی پڕ له‌ هیوا و هه‌ستی

.....

هه‌رچه‌نده‌ ئاڵقه‌ی گه‌مارۆ

هه‌روا ده‌هات ته‌نگتر ده‌بوو

ئه‌ستێره‌ی هیوای ده‌دره‌وشی

تا وه‌خت ده‌رنگتر ده‌بوو

.....

په‌ندی کوردانه‌یه‌ و کۆنه‌

که‌ شه‌و قه‌ڵاتی مێرانه‌

هه‌روا تاریکان په‌یدا با

دڕی پێ ده‌دان شێرانه‌

.....

ڕووناکبیرێکی تا ئیمڕۆ

ده‌چوو به‌ره‌و ئاسۆگی ڕوون

ئێستا هیوای به‌ بوولێڵ بوو

بۆ له‌ گه‌مارۆ ده‌رباز بوون

.....

بڵێسه‌ی دا لووله‌ی چه‌کێک

تێک هه‌ڵگلا لاوچاکی کورد

ئه‌فسه‌ر یه‌ک به‌خۆی قیژاندی

(به‌پیش! به‌ پیش! گلوله‌ خورد)

.....

له‌ بن په‌سیوان ده‌رپه‌ڕین

هێزی ڕه‌ش و ئه‌هریمه‌نی

دێرا به‌ خوێنی شه‌هیدێک

(کوردستان) مێرگ و چیمه‌نی

.....

دیسان خوێنی قاره‌مانێک

نه‌خشاندی ڕێگای ڕزگاری

دیسان لاپه‌ڕێکی ڕه‌شتر

که‌وته‌ سه‌ر مێژووی زۆرداری

.....

دوا نیگای بڕیه‌ لای ئاسۆ

به‌ مۆله‌ق ڕاوه‌ستا چاوی

شنه‌بای شه‌و هات، ئه‌ستڕی

وه‌ک په‌نجه‌ی جوانێک جواناوی

.....

له‌ناو خوێندا ده‌تلێته‌وه‌

لاوی به‌زیپک و به‌ سبات

به‌ڵام هه‌روا ده‌چێته‌ پێش

بێ وچان کاروانی خه‌بات